**Aktiviteter**

* **Kirkernes klimastafet.** Bestil og brugKlimastafetten til at fortælle om klimaforandringernes konsekvenser rundt omkring i verden. Klimastafetten består af 4 symboler på klimaforandringer i verden: en sten som har ligget under indlandsisen på Grønland (symbol på at isen smelter), en udtørret majs fra Malawi (symbol på tørke), en portion kaffe fra Mellemamerika (symbol på skiftende vejrforhold for kaffebønder) og en død koral fra Stillehavet (symbol på at havenes temperatur stiger). Læs mere om Klimastafetten og hvordan du kan bruge den sammen med børn påhttp://www.gronkirke.dk/klimastafetten-brug-den-til-at-fortaelle-om-klimaforandringernes-konsekvenser/.

Du kan bestille klimastafetten på ved at sende en mail til gronkirke@gronkirke.dk

* **Find-fem-fejl**. Billedet ligger under ”ressourcer - liturgiske byggeklodser - Grøn Kirke for Børn” på vores hjemmeside. Billedet er taget i Etiopien i 2003, hvor tørken var hård og viser en mand, der står i sin totalt udtørrede majsmark. Jeres opgave er at finde de ting, der ikke er på det originale billede foroven. Men det er især vigtigt, at I taler om de ting, I ser på billedet. Både om tørken og om de ting, der ikke var med på det oprindelige billede: Hvem er det, der ikke har vand og hvorfor? Hvilken betydning har det, når man ikke kan få nok at spise? Hvad kan VI gøre?
* **Tørke-keglespil.** Hvis der er brug for at røre sig lidt, er det en god idé at komme ud på gulvet og spille *Tørke-keglespil*. Lav to keglebaner. På den ene skal der være mange kegler, og de skal stå tæt. Det skal forestille muligheden for at få vand i i-landene. På den anden bane skal der kun være ganske få kegler og de skal stå meget spredt. Det skal forestille muligheden for at få vand i et u-land. Del nu børnene op i to hold og lad en lodtrækning bestemme, hvilken bane holdene skal have. I virkeligheden er det jo også tilfældigt, om vi er født i den privilegerede del af verden, eller om vi er født i den del af verden, hvor man skal kæmpe for de fleste ting – og altså også for at få vand. Lad børnene se hvor meget ”vand” de kan få på for eksempel to minutter (Det er tilladt at rejse keglerne op igen, når de er væltet).
* **Spar på vandet!** Det har I nok hørt mange gange før, men hvor meget tror I egentligt, at I hver især KAN spare på vandet, hvis I prøver? Prøv til næste gang I mødes at udnævne en af ugens dage til *Store-spar-på-vandet-dag*, og prøv så hver især at skrive ned, hvordan I har prøvet at spare på vandet. For eksempel: Jeg plejer at lade vandet løbe, når jeg børster tænder – nu lukker jeg, mens jeg børster. Når I så mødes igen, skal I prøve at tale sammen om, hvordan det gik og på den måde give hinanden gode idéer til, hvordan man kan spare på vandet.
* **Hvor meget vand spiser vi?** Lyder det mærkeligt? Ja, men det er faktisk sådan, at hvis man regner ud hvor meget vand, hver enkelt menneske bruger, så er man nødt til at regne det vand med, der er blevet brugt til for eksempel at vande den havre, du spiste som havregrød i morges og hvor meget vand, der er blevet brugt for at den ko, som blev til bøffen i din burger, kunne spise foder og drikke vand. Det er et indviklet regnestykke, men hvis man prøver at regne det ud, så kan man se, at hvis vi spiser mindre kød og flere grøntsager, så sparer vi på vandet. Så det er altså ikke kun for dine forældres skyld, at du skal spise grøntsager! På www.waterfootprint.org kan du prøve at se hvor meget vand, der skal bruges for at vi kan spise som vi gør. Hvis du ved, at din familie bruger for eksempel to kilo kød om ugen, så prøv at skrive det ind og se hvor mange liter vand, det har ”kostet”. Prøv derefter at se, hvordan resultatet bliver, hvis I i stedet for spiser danske grøntsager frem for kødet. Kunne vi evt. klare os med mindre kød? Måske kan I lave en kødfri dag om ugen?
* **Plant en bambus** Hvis I holder til i et hus med en lille have, kan I plante et træ eller en busk af den slags, der gror hurtigt eller har mange blade, f.eks. hassel og hyld. Græs er også en god plante at plante. I kan også spørge om der er nogle af forældrene eller de voksne, der kunne tænke sig, at I plantede et træ, en busk eller noget græs i deres have. Træer, buske og græsplæner er rigtig gode til at optage CO2, som de laver om til ilt. Hvis I ikke har en have at plante i, kan I også sætte nogle store stueplanter indendørs. De er gode til at absorbere CO2 og kan leve inde.
* **Bag Klima-mums-kager.** Inden I sætter jer til at snakke om klimaet, kan I bage disse småkager, som ikke er særlig belastende for miljøet at bage fordi alle ingredienserne produceres lokalt. Så køb ingredienserne økologiske og danske.

**Klima-mums-kager**

75 g økologisk smør

1 spsk. økologisk lynghonning

1 dl økologisk sukker

2 spsk. økologisk piskefløde

1 dl økologisk havregryn

1 knsp. salt

½ dl økologisk hvedemel

Alle ingredienserne røres sammen i en skål. Læg dejen i små skefulde på en plade. Der skal være temmelig meget mellemrum, fordi kagerne flyder meget ud. Tryk dem lidt flade og bag dem i ovnen i 7 min. på 180 grader på næstøverste rille.

* **Kreativ om klima** Til denne opgave skal I have fat I jeres indre Jørgen Clevin. I bestemmer selv, hvilke materialer og teknikker, I vil bruge. Overvej om I vil lave en collage eller et billede eller noget helt tredje, og tal så om hvilke emne eller emner I vil vise: Tørke, vandstandsstigninger, CO2 forbrug, temperaturstigning, osv. Vis også meget gerne i jeres kunstværk, hvilke løsningsforslag I har. Spørg i kirken om I må hænge det op på et sted, hvor mange mennesker kommer, så mange kan se det nyde det og ovenikøbet blive klogere! I må også meget gerne sende et elektronisk billede ind af jeres kunstværk til Grøn Kirke på gronkirke@gronkirke.dk, så det kan blive lagt på vores hjemmeside og andre kan se det.
* **Fold en grøn kirke** Alle børn og voksne kan folde deres egen grønne kirke og dekorere den. Skabelonen finder du på www.gronkirke.dk . Skabelonen finder du under ”ressourcer – liturgiske byggeklodser - Grøn Kirke for Børn” på vores hjemmeside.
* **Vandstands-leg** Her er et forslag til en leg, hvor I bevæger jer lidt: Den voksne skal have et reb på et par meter, og der skal være bundet en knude eller en klud i den ene ende af tovet. Nu står lederen i midten og svinger tovet rundt om sig. Børnene står i kreds rundt om lederen og hopper over tovet, når det kommer til dem. Tovet er havet, og de børn, der kommer over, er i sikkerhed. Første gang tovet svinges ligger landet forholdsvist højt, som i Danmark, og havet og vandstanden er ikke så stor en trussel. Torvet repræsenterer vandstanden. Når det svinges næste gang, skal det være lidt højere, nu er det som i Bangladesh, hvor der er oversvømmelser hvert år. Tovet hæves yderligere, og nu er det, som boede man i Tuvalu og Maldiverne. Sidst svinges tovet i en højde, hvor ikke mange kan komme over – sådan er det på Carteret-øerne i Stillehavet, som er i regulær fare for at blive oversvømmet og forsvinde, hvis vandstanden stiger meget mere i verdenshavene.
* **Brætspil om klima.** I kan hente et brætspil, som I kan spille alle mand – børn og voksne. Spillet findes i to udgaver. – det ene er lavet færdigt med felter med tekster om klima og miljø. Det andet er i en ”tom” udgave, hvor I selv skal skrive tekst til felterne for eksempel:” Temperaturen er steget og du kan ikke længere få et ordentligt udbytte af din kaffeplantage – ryk tre felter tilbage”. Brug Grøn Kirkes hjemmeside som inspiration til felternes tekster. I finder brætspillet under ”ressourcer – liturgiske byggeklodser – Grøn Kirke for Børn” på vores hjemmeside.

**Samtaleemner:**

Lav et klimarigtigt lille hyggemåltid f.eks. småkagerne som I fik opskriften på ovenfor. I kan også i den sammenhæng se på de varer, I har købt til kagerne, og se hvor mange forskellige økologi- og miljømærker I kan komme på, og hvad de betyder (Svanen, blomsten, Ø-mærket osv.). Brug gerne **Kirkernes Klimastafet** til at sætte snakken i gang. Sæt jer og snak om nogle af de her emner:

* Hvad og hvem er det er, der skaber klimaændringerne? Hvad er konsekvenserne og hvem er det, der får problemer, hvis f.eks. havvandstanden stiger? Hvem er det, det går ud over, når vi udleder meget CO2 her i Danmark og andre i-lande?
* Hvorfor har kirke, kristendom og klima overhovedet noget med hinanden at gøre? Hvad er Skaberværket egentligt, og hvad kommer det egentligt os ved?
* Hvad kan I selv gøre i hverdagen for at være ”grønne”? Gør det for eksempel nogen forskel, at vi køber frugt og grønt, der er dyrket i Danmark i stedet for frugt, der er fløjet hertil måske fra Sydamerika? Bestem jer hver især for tre ting I vil prøve at gøre for at gøre jeres hverdag grønnere. I kan også downloade *Tjeklisten for Grøn Kirkelig Organisation* fra www.gronkirke.dk. Prøv at se om I kan udfylde den nu eller se, hvilke emner, I kunne tænke jer at satse på.
* Kan I komme med idéer til, hvordan man tænker Skaberværket og miljøet ind i andagter og gudstjenester? Er der nogle særlige sange eller tekster fra biblen, som I kan komme i tanke om?
* Lav sammen en bøn som I kan bruge til andagten. Prøv at bruge nogle af de svar I fandt ud af, da I svarede på spørgsmålet om kristendom og klima. Lad der være noget at sige tak for til Gud og noget eller nogle at bede for i bønnen.

**Forslag til andagt**

**Salme:** Den Danske Salmebog nr. 15 ”Op al den ting som Gud har gjort”

**Bibelsted:** Matthæus-evangeliet kapitel 25 vers 33-40. Teksten handler om, at vi alle har ansvaret for hinanden.

**Fortælling:** En far og hans søn gik en morgen langs en stor, skøn sandstrand et sted sydpå på en dejlig ferieø. Alt var rigtig godt, bortset fra at der i nattens løb var skyllet tusinder af små havskildpaddeunger op på stranden. Hver især lå de nu og kæmpede for at komme ned i det livgivende vand, inden solens stråler tørrede dem ud, og de ville gå en smertefuld død i møde oppe i det tørre sand. Drengen gik med det samme i gang med at tage den ene efter den anden og smed dem ud i vandet, så de kunne leve. Så mange han kunne. ”Det kan da ikke betale sig” sagde hans far, ”der er alt for mange; det gør da slet ingen forskel!” Men drengen, der stod med en lille havskildpaddeunge i hånden, så på den, kastede den ud og sagde: ”For denne her tror jeg nu nok det gør en forskel, far!” - og så fortsatte han med at gøre, hvad han kunne.

**Bøn:** Almægtige Gud! Vi kommer til dig med tak. Tak fordi du har givet os livet og den forunderlige jord, vi må kalde vores hjem. Men vi kommer også til dig i bøn om hjælp. Hjælp fordi vi har indset, at vi ikke bare kan købe en ny jord, når vi har ødelagt den her – jorden er enestående. Vi kan se, at vi må handle nu og derfor har vi brug for, at du lægger din hellige ånd til vores indsats. Vi beder dig om din hjælp. Vi kan endnu ikke se og næsten ikke mærke konsekvenserne af vores handlinger her i vores privilegerede del af verden, men vores medmennesker rundt omkring på jorden lever hver dag med konsekvenserne. Kære Gud. Du har betroet os jorden og vores medmennesker. Hjælp os til at hjælpe dem. Amen.

**Salme:** Den Danske Salmebog nr. 13 ”Måne og sol”

Hvis I har mod på mere, og evt. har lyst til at lave en grøn klimagudstjeneste, så kan I få inspiration på www.gronkirke.dk under ”ressourcer - liturgiske Byggeklodser”